John Legend: 'Once Again'
S 28 godina, John Legend je postigao više nego što nekim umjetnicima pođe za rukom u čitavoj karijeri
Kako napraviti dovoljno dobar drugi album kada je debitantski iz 2004. bio nagrađen s tri Grammyja? Kantautor i pijanist John Legend upravo je objavio svoj drugi album "Once Again", nakon fenomenalnog "Get Lifted". "Mislim da ovaj album pokazuje da sam kao glazbenik zreliji nego prije dvije godine, da sam više naučio o različitim vrstama glazbe, da sam slušao drugačiju glazbu. Raspon utjecaja pokazuje se na ovom albumu više nego na prvom. Čini mi se da sam se kao autor i pjevač više razvio i više naučio. Ovaj novi album je – barem meni – mnogo zanimljiviji." S 28 godina, John Legend je postigao više nego što nekim umjetnicima pođe za rukom u čitavoj karijeri: uz spomenute Grammyje – gdje je bio nominiran u osam kategorija -, počašćen je četverostrukom nominacijom za Vibe Award, dvostrukom za Brit Award, dvjema nagrama Soul Train, te nastupom na ovogodišnjem Superbowlu u Detroitu. Sam kaže da su mu posljednje dvije godine bile nevjerojatne, da još uvijek ne vjeruje svom uspjehu, ali da uživa u statusu super-zvijezde ne samo u Sjedinjenim Državama, nego i diljem svijeta. Prije dvije godine, skladba Johna Legenda "Ordinary People" našla se među 30 najvećih hitova u Sjedinjenim Državama i Britaniji. To je dovelo do njegovog koncerta u londonskom Royal Albert Hallu. A, prošlog prosinca, imao je koncert u Južnoj Africi. Novi album planira intenzivno promicati na turnejama. Počinje u Americi, mjesec dana, a potom odlazi na tri tjedna u Europu. Slijedeće godine, nastupat će u Aziji, Australiji i – kako se nada – Latinskoj Americi. U međuvremenu, snimio je i jednu skladbu za album 'United for Africa', čiji će prihodi humanitarno pomoći tom kontinentu.